Eath Elond

Eath Caeda Elond (s. 28.3. III 4295) on yksi kolmesta ainoasta tunnetusta puolihaltiasta ja Elaith Elondin sisar. Hänen haltiaverensä tulee hänen isänsä, Aitmer Tarron Elondin puolen isoäidiltään, Fhaertala Lyrei Elondilta, joka nai puolikääpiö (myöskin jokseenkin harvinainen ilmestys) Adris Tycho Oenin vastoin haltioiden kirjoittamatonta sääntöä rotujen välisestä sekaantumisesta.

Sana Eath tulee muinaisesta utnuinin kielestä ja tarkoittaa arvoitusta tai jotakin mystistä. Caeda puolestaan merkitsee suurta ja arvokasta rauhan tunnetta ja Elond rohkeaa tai puhdassydämistä.

## Elämäkerta

### Lapsuus

Eath syntyi 28. maaliskuuta III 4295 Melaruen kaupungissa, jossa hänet kasvatettiin veljensä Elaithin kanssa haltioiden tapoja ja perinteitä noudattaen. Yhtenä kolmesta maailman puolihaltiasta hänet pidettiin melko visusti A'renthaksessa, sillä heidän kyvyistään ja ominaisuuksistaan ei voitu olla täysin varmoja, ja muiden lajien edustajat saattaisivat kuvitella voivansa hyötyä heistä. Toki heitä suojeltiin senkin takia, että heidän verensä niin sanottu epäpuhtaus aiheutti inhoa etenkin joissakin muiden haltiakaupunkien haltioissa. Tietysti Eath ja muut puolihaltiat saivat kehnoa kohtelua myös A'renthasissa asuvilta haltioilta, mutta heihin opittiin jotakuinkin ajan kanssa suhtautumaan myönteisesmmin.

Eath kasvoi saman katon alla vanhempiensa, veljensä Elaithin sekä isovanhempiensa Fhaertala Elondin sekä Adris Oenin kanssa. Talossa puhuttiin sekä haltioiden omaa kieltä että ihmisten kielistä latinaa. Eathin isoisä saattoi joskus puhua lapsenlapsilleen kääpiötä, ja nämä kasvoivatkin puhumaan äidinkielenään kolmea eri kieltä.

Tutustuessaan Lynar Fernvaloriin Eath oli hyvin nuori, vain noin vuoden ikäinen. Nämä kaksi alkoivat saada aikataulutettua opetusta yhdessä täytettyään kuusi vuotta. Opetukseen sisältyi kaikki mitä haltian on syytä tietää aina historiasta ja kielistä kulttuuriin ja tieteisiin. Ennen tätä oli opetus ollut enemmän leikkiin ja lapsen omiin pieniin seikkailuihin sisällytettyä.

Eath oli hyvin utelias lapsi, ja tuntui kiinnostuvan helposti kaikesta uudesta. Hän oppi lukemaan vain noin viiden vuoden iässä, ja noin vuosi tämän jälkeen hän alkoi saada opetusta kielessä ja kirjallisuudessa. Kun hän oli oppinut kirjoittamaan jo jotakuinkin sujuvasti, aloitti hän kanteleen, harpun sekä kitaran soiton melko lyhyen ajan sisällä. Hän sai opetusta usealta eri haltialta, joista jokainen oli erikoistunut eri asioihin. Kielistä gaeli ja muinainen utnui olivat seuraavina, ja Eath alkoi jutella itsekseen milloin milläkin kielellä saaden näin paremman tuntuman niistä jokaiseen. Myöhemmin hän päätti opiskella vielä klitashin kieltä. Opiskelujen ohessa hän tutustui kahteen muuhun ikäiseensä haltiaan, joiden kanssa hän ystävystyi pikkuhiljaa. Toiseen näistä, Ellisar Tafiriin, Eathilla oli melko suurikin ihastus, joka kesti pari vuotta, jonka jälkeen se hiipui ja jätti eräänlaisen ikuisen jäljen.

Eath pärjäsi erityisen hyvin kielissä ja kirjallisuudessa, ja oppi hyvin nopeasti puhumaan sujuvaa englantia. Opetukselta jäävällä vapaa-ajallaan hän oli isänsä opissa harjoittelemassa sekä jousella ampumista että miekankäsittelyä. Näissä Eath pärjäsi monia ikätovereitaan paremmin. Lisäksi hän opetteli omalla ajallaan soittamaan eräänlaista huilua.

Kielten, taiteiden ja aseenkäsittelyn lisäksi Eathin huomattiin olevan lahjakas rohdosten valmistamisessa. Tähän liittyen hänen kasvientunnistuskykynsä kehittyi hyvin nopeasti ja hän pystyi jo suhteellisen nuorella iällä valmistamaan hätätilanteessa tarvittavaa rohtoa ympärillään olevista kasveista ja muista aineksista. Tässä vaiheessa hän alkoi kantamaan aina mukanaan vähintään kahta lasipulloa ja pientä muistikirjaa, johon hän oli kirjannut ylös kaiken tarvittavan tiedon rohdoista ja niiden valmistuksesta. Haltioiden parantajanlahjat ovat Eathissa puolihaltialle erinomaiset ja muu haltioissa piilevä taikuus jää hyvin pitkälti piiloon niiden taakse.

Kohdattuaan ensimmäisen pienen lohikäärmeensä pienenä lapsena Eath kiinnostui olennoista suuresti ja kyseli vanhemmiltaan ja isovanhemmiltaan sekä opettailtaan paljon kysymyksiä lohikäärmeistä, kunnes oppi kunnolla lukemaan ja oli tarpeeksi vanha suunnistamaan itsekseen kirjastossa. Siellä hän käytti suuren osan vapaa-ajastaan lohikäärmeistä lukien ja niistä oppien. Hän alkoi pitää muistikirjaa eri lohikäärmelajeista ja niiden ominaisuuksista ja haaveili joskus työskentelevänsä lohikäärmeiden parissa jollakin tavalla.

Eath oli kaksikymmentävuotias päättäessään ohjatun ja aikataulutetun koulunkäynnin.

### Vanhempien katoaminen

Sekä Eathin ja Elaithin että Lynarin vanhemmat katosivat Eathin ollessa kaksitoistavuotias. Heidän oli määrä käydä vierailulla ihmissukulaistensa luona keskikesän juhlan kunniaksi, mutta eivät koskaan olleet saapuneet perille tai tulleet takaisin. Heitä yritettiin etsiä monen vuoden ajan ilman tulosta. Puolihaltioiden isoisä Adris etsi heitä alusta lähtien Fhaertalan jäädessä pitämään huolta lapsenlapsistaan.

### A'renthaksen taistelu ja isoäidin kuolema

Eathin juuri lähdettyä Lynarin kanssa A'renthasista kahdenkymmenen ikävuoden paikkeilla, kaupunkia kohtasi tragedia, kun pieni maahisten armeija hyökkäsi sen asukkaiden kimppuun etsiessään jotakin heille kuuluvaa. Hyökkäyksessä haavoittui useita haltioita, ja osa sai surmansa erityisellä myrkyllä valeltujen miekkojen aiheuttamista vammoista. Yksi surmansa saaneista oli Eathin isoäiti, jonka kuolema oli suuri isku niin Eathille kuin Elaithillekin.

Fhaertala haudattiin taistelussa kaatuneita varten rakennetulle muistomerkille perinteisessä seremoniassa, jossa hänen miekkansa annettiin perinteiden mukaisesti Eathin haltuun.

### Lähtö A'renthaksesta

Päätettyään lähteä A'renthaksesta etsimään omaa onneaan, eivät Eath ja Lynar tienneet, mihin mennä. Niinpä he päätyivät kiertämään Melaruen läheisiä maita. He aloittivat suuntaamalla Slaeterraan, josta Eathin äiti oli kotoisin. He eivät kuitenkaan ehtineet tutustumaan maahan sen tarkemmin, ennen kuin heille kantautui suru-uutinen molempien isoäitien kuolemasta. Musertuneina Eath ja Lynar palasivat takaisin Melaruehun osallistuakseen hautajaisiin.

Suruajan päätyttyä päättivät Eath ja Lynar jälleen lähteä. He suuntasivat tällä kertaa Wolisin kuningaskuntaan ja kulkivat sieltä kohti Blighmoorea, joka vaikutti kuningaskuntana varsin toimivalta ja lupaavalta asuinpaikalta. He päättivät kuitenkin jatkaa matkaansa vielä jonkin aikaa ja suuntasivat nyt Auberbonneen, jossa he sattumalta päätyivät pieneen Ravenstrandin kylään.

### Muutto Ravenstrandin kylään

Saavuttuaan pieneen kylään nimeltä Ravenstrand, ihastuivat Eath ja Lynar kylän avoimeen ilmapiiriin. Jokainen tuntui saavan olla mitä oli, ja Eath ja Lynar harvinaisina puolihaltioina tunsivat paikan kotoisaksi. Niinpä he päättivät kunnostaa kylän laitamilla sijaitsevan hieman ränsistyneen talon, jonka kellarikerroksesta he varasivat yhden huoneen Eathin rohtojen valmistamista ja myyntiä varten. He tutustuivat kylän muihin asukkaisiin nopeasti käyttäessään kylän eri palveluja, kuten seppien työtä.

Yksi heidän tarvitsemistaan asioista oli lukot ja salvat. Niinpä he suuntasivat kylän varsin nuoren lukkosepän pakeille. Näin he tapasivat Lyco Ulpiuksen. Eath hyvin ujona ja varautuneena tervehti Lycoa ystävällisesti, mutta antoi Lynarin hoitaa puhumisen. Ujouteen varmasti vaikutti se, että Lyco oli Eathin mielestä varsin viehättävän näköinen. Tällä välin hän rapsutti Lycon koiraa, Comesia, joka tuntui pitävän naisesta heti. Onkin suurilta osin Comesin ansiota, että Eathista ja Lycosta tuli lopulta parhaita ystäviä.

Kun kaupunkiin muutti ihmissusi nimeltä Garin Weaver, hoksasi Lyco pyytää Eathia auttamaan häntä muodonmuutoksensa hillitsemisessä, jottei miehen tarvinnut kahlita itseään aina täyden kuun aikaan. Niinpä Eath ystävystyi hiljalleen myös Garinin kanssa.

Ravenstrandissa asuessaan Eath päätti tutustua lohikäärmeisiin aiempaa lähemmin, ja hän alkoi ensin tehdä tuttavuutta hyvin pienen rastassarvisen kanssa, ja siirtyi sen jälkeen hieman isompiin lohikäärmeisiin. Hän päätyi kouluttamaan viisi eri lohikäärmettä, joista tuli häntä kohtaan varsin ystävällisiä ja jopa läheisiä. Hänet alettiin tuntea kylässä tyttönä, joka leikkii lohikäärmeiden kanssa.

## Ulkonäkö

Eath on hyvästä ryhdistään huolimatta haltiasukulaisiinsa verrattuna lyhyt, vain noin 160 senttimetriä pitkä. Ruumiinrakenteeltaan hän on hieman haltioita lihaksikkaampi, kiitos kääpiöveren, vaikka onkin vartaloltaan vielä kohtuullisen siro. Hänen tummanruskeat, auringossa kuparisen punertavat hiuksensa ovat pitkät ja ne ulottuvat hänen reisiinsä saakka. Ne ovat yleensä kiinni joko letillä tai pienin letein ja hiuskoruin koristellulla poninhännällä, nutturalla tai muulla kiinnityksellä. Hänen silmänsä ovat ruskeat ja niissä on omanlaisensa loiste, joka voi vangita katseen pidemmäksikin aikaa. Eathin ihonväri on hieman haltioiden kalpeaa ihoa tummempi, eikä hän ole yhtä geneerisesti kaunis kuin haltiat yleensä, vaikka hänen kasvonpiirteensä ovatkin sirot. Haltioiden tavoin hänen korvansa ovat lävistetyt (vaikkakin vähän normaalia useammasta kohtaa) ja terävät, joskin paljon lyhyemmät, lähes ihmiskorvien pituiset.

Eath ei yleensä pukeudu perinteisiin haltioiden mekkoihin, vaan pitää enemmän käytännöllisistä vaatteista, joissa on helppo liikkua eri maastoissa. Vaatteiden väritys on useimmiten hyvin maanläheinen, ja puolihaltia suosiikin vihreän sävyjä, sekä joskus hyvinkin tummia vaatekappaleita. Melaruessa oleillessaan ja haltioiden perinteisiin tilaisuuksiin osallistuessaan hän kuitenkin pitää yllään haltioiden perinteisiä juhla-asuja, jotka naisilla ovat lähes poikkeuksetta mekkoja, sotilaallisia varusteita lukuunottamatta. Tällöin hänen kampauksensa on myös perinteikkäämpi monimutkaisine letteineen ja hiuskkoristeineen. Lisäksi hän pitää lähes koko ajan yllään onnea tuovaa kaulakoruaan ja nahkaisia rannekoruja (ainoastaan vasemmassa kädessä).

Hänen kehossaan on muutamia arpia, joista suurin on hänen vasemmassa kyynärvarressaan, jonka hän raapaisi melko pahasti hyvin terävään kiveen pudottuaan seitsemäntoista vuoden iässä puusta yritettyään kovassa vauhdissa olla astumatta sammakon päälle. Vaikka haltiat parantavat oikeastaan kaikki saamansa haavat ja naarmut, ei asia häirinnyt Eathia vaan hän päätti antaa haavansa parantua luonnollisesti (mikä myöhemmin aiheutti muissa haltioissa hienoista kauhistelua). Muita huomattavia ja näkyviä arpia hänen kehossaan ovat kämmenselän paloarpi, jonka hän kömpelönä onnistui saamaan laittaessaan ruokaa, sekä oikean pohkeen yläosassa oleva arpi, jonka alkuperästä edes Eathilla itsellä ei ole minkäänlaista käsitystä.

## Luonne

Eathia pidetään hiljaisena ja vetäytyvänä tarkkailijana, ja hän viihtyykin hiljaisuudessa ja omassa rauhassaan. Usein hänestä ajatellaan, että eläinten seura on hänelle ihmisten seuraa mieluisampaa, eikä tämä käsitys jää totuudesta kovin kauas. Eath on melko ujo ja vahvan introvertti luonne, eikä lähesty vieraita juuri milloinkaan. Hän pysyttelee yleensä taka-alalla ja kuuntelee mieluummin kuin puhuu tai osallistuu aktiivisesti keskusteluun, vaikka hänen ajatuksensa saattavatkin poiketa muiden mielipiteistä. Hän on hyvin huomaamaton ja saattaa seistä aivan jonkun vieressä tämän huomaamatta. Häneltä harvoin kysytään mielipidettä asioihin, mutta kun niin käy, yllättyy kysyjä usein vastauksen tarkkuudesta ja siihen selvästi käytetystä omaperäisestä järjen käytöstä ja pohdinnasta. Eath on viisaampi ja älykkäämpi kuin ehkä päällepäin näkyy saaden näin etulyöntiaseman tietyissä tilanteissa. Hän on hyvä antamaan neuvoja, vaikka harvemmin niitä itse noudattaakaan.

Eath on vahvasti tunteellinen henkilö, vaikka pitääkin tuntemuksensa hyvin piilossa muilta. Hän tuntee kaikki tunteet syvästi, ja osaa omaksua muiden ihmisten tunteita ja tuntea ne lähes ominaan. Hän ei osaa aina ilmaista tunteitaan ja puhuu niistä melko vähän harvoille ja valituille, sillä ei luota täysin kovinkaan moneen. Etenkin isoäitinsä kuoleman jälkeen Eathin ympärille nousi eräänlainen suojamuuri, jonka läpi hän ei päästänyt ketään, ja joka piti tunteet tiukasti takanaan. Tämä on osin vaikuttanut hänen itseluottamukseensa, joka lapsena oli paljon parempi. Hän ei näytä sitä, mutta on välillä erittäin epävarma itsestään, joskus niinkin epävarma, että hänen käytöksensä vaikuttaa jopa röyhkeän itsevarmalta. Hän onkin kärsinyt suuren osan elämästään musertavien tuntemusten kanssa, ja hänet todennäköisesti diagnosoitaisiin nykypäivänä masentuneeksi sekä lievästi sosiaalisten tilanteiden pelkoiseksi. Suurimmat tekijät asiassa ovat todennäköisesti olleet vanhempien katoaminen, isoäidin yllättävä kuolema sekä erilaisuuden tunne haltioiden keskuudessa eläessä.

Vahvoista melankolisista ajatuksistaan ja tuntemuksistaan sekä hieman pessimistisestä mielenlaadustaan huolimatta Eath on hyvin huumorintajuinen ja sarkastinen henkilö. Hänen huumorintajunsa on hyvin itseironinen ja sarkastinen ja joskus jopa hieman synkkä. Jotkut pitävät hänen huumoriaan varsin eriskummallisena, mutta ne jotka sitä ymmärtävät viihtyvät hänen seurassaan nimenomaan hänen vitsiensä ja nokkelien vastaustensa tähden. Parhaiten hänen huumoriaan ymmärtää hänen veljensä Elaith, jolla on lähes identtinen huumorintaju, ja sisarukset saattavat vitsailla keskenään kenenkään ymmärtämättä, mille he nauravat kuin mielipuolet.

Eath on hyvin itsepäinen ja tarvittaessa melko suorapuheinen (silloin kun puhuu), mikä aiheuttaa joskus ongelmia muiden olentojen kanssa. Jääräpäisyytensä takia hän luovuttaa harvoin, ja silloinkin vasta puuduttavan pitkän ajan ja lukemattomien yritysten jälkeen. Toki hän saattaa yrittää asiaa myöhemmin uudestaan, sillä kaikkien yritysten jälkeen jonkin on kaiken järjen mukaan toimittava. Tosin tällaisissa tilanteissa asia on hänelle hyvin tärkeä, ja päättäväisyydelle on syynsä. Suorapuheisuus puolestaan saattaa olla joskus liikaa, sillä asioiden kertominen totuutta pehmentämättä on joissakin tilanteissa kivuliasta, joskin pidemmän päälle parempi ratkaisu. Jos hän kuitenkin näkee tilanteen sitä vaativan, hän puhuu varovasti ja toimittaa uutiset perille niin, että ne varmasti tulevat selväksi, mutta toisen ihmisen tunteet ja henkisen tilan huomioon ottaen.

Näennäisesti kovasta ulkokuorestaan huolimatta, Eath on ystävällinen ja kiltti, eikä tahallaan yritä satuttaa ketään. Hän ei yleensä toivo kenellekään pahaa, vaikka muutama poikkeus tähän on (esimerkkinä hänen vanhempiensa katoamisesta ja vuosikausien vankina pitämisestä vastuussa oleva haltia Aydreath Valphyra). Hän hyväksyy ihmiset sellaisina kuin he ovat, eikä tuomitse ketään ulkonäön, taustan tai ajatusten perusteella. Vain muiden teot voivat saada hänet tuomitsemaan heidät, sillä niihin kaikilla on useimmiten täysi päätäntävalta ja mahdollisuus vaikuttaa. Hän on varsin hyväntahtoinen, avulias ja lämminsydäminen henkilö, ja tämä puoli hänestä näkyy selvimmin hänen ollessa luonnossa ja tekemisissä eläinten kanssa, joita molempia hän rakastaa suunnattomasti. Lapsia hän sen sijaan vierastaa jonkin verran, sillä ei oikein osaa ennakoida heidän liikkeitään tai mielentilan vaihteluitaan eikä tiedä miten näihin reagoida.

Eath on taiteellisesti varsin lahjakas ja hänellä on hyvä mielikuvitus. Hän soittaa neljää eri soitinta (tinapilli, kantele, harppu sekä kitara) ja laulaa kauniisti. Hänen isoäitinsä Fhaertala oli haltioidenkin mittapuulla erittäin hyvä laulaja, ja tämä kyky periytyi Eathille, jonka ääniala on melko laaja ja jonka ääni on melankolinen ja hyvin tunteellinen. Eath osaa myös maalata melko hyvin, vaikka tekeekin sitä vähän harvemmin. Hän puhuu seitsemää eri kieltä: haltiaa, kääpiötä, englantia, latinaa, gaelia, muinaista utnuita ja klitashia.

Ujoudestaan ja arkuudestaan huolimatta Eath on hyvin rohkea ja panikoi harvoin yllättävän tilanteen ilmetessä (lukuun ottamatta sosiaalisia tilanteita). Hänen ensireaktionsa tällaisissa tilanteissa on usein hyvin looginen, ja hänen kehonsa siirtyy eräänlaiseen autopilotti-tilaan, jolloin hän toimii automaattisesti juuri tarvitulla tavalla, minimoiden näin mahdollisen vahingon. Kun tilanne vihdoin on ohi, pääsevät tunteet takaisin valtaan ja Eath saattaa itsekin yllättyä tilanteen aikana vallinneesta tyyneydestään. Hän ymmärtää juuri tapahtuneen usein vasta vähän sen jälkeen, sillä yllättävän tilanteen sattuessa on toimittava ennemmin kuin jäätävä pohtimaan tilanteen vakavuutta ja hukattava näin kallista aikaa.

Käytöksensä puolesta Eath ei aivan mahdu haltian muottiin, sillä esimerkiksi pöydässä istuminen jalat maassa tuottaa hänelle suuria vaikeuksia. Vähintään yksi jalka nousee automaattisesti tuolin istuimelle hetken istumisen jälkeen ja hänen istuma-asentonsa saattavat näyttää hyvinkin omituisilta ja jokseenkin epämukavilta. Haltiat tekivät kaikkensa karsiakseen tämän tavan kasvuiässä pois siinä kuitenkaan onnistumatta. Myös portaiden kiipeäminen tapahtuu useimmiten joka toisen askelman kautta melko vauhdikkaasti loikkien.

## Suhteet

### Perhe

Eathin vanhemmat olivat Lynarin vanhempien ja Adris Oenin lisäksi ainoat Melaruessa asuvat ihmiset, ja hänen äitinsä, Avita, toi ihmisten maailmankuvaa ja kulttuuria lastensa kasvatukseen, joka muuten oli hyvin pitkälti haltioiden antamaa. Hänen äitinsä toimi pullottajana, keräten lääkekasveja ja yrttejä lääkkeiden valmistusta varten. Hänen isänsä, Aitmer puolestaan koulutti nuoria haltioita käyttämään erilaisia miekkoja puolustautumiseen.

Eathin vanhemmat olivat hyvin ylpeitä lapsistaan ja rakastivat heitä suunnattoman paljon. He olivat hyvin läsnäolevia ja kannustavia vanhempia, jotka antoivat lastensa oppia tekemällä itse omat päätöksensä. Eath ei koskaan ollut erityisen läheisyydenhaluinen, mutta rakasti vanhempiaan silti paljon. Heidän katoamisensa oli suuri isku, ja tämä vaikutti Eathin henkiseen terveyteen merkittävästi.

Eath ja Elaith olivat pienestä pitäen hyvin läheisiä, ja side vahvistui entisestään heidän vanhempiensa kadottua. Sisaruksilla oli hyvin samanlainen huumorintaju, mikä johti moniin tilanteisiin, joissa kukaan muu kuin he kaksi ei ymmärtänyt mistä he puhuivat tai miksi heillä oli yhtäkkiä niin hauskaa. Elaithista tuli yksi ainoista ihmisistä, joille Eath pystyi puhumaan huolistaan ja epäilyksistään. Vaikka Eath muuttikin myöhemmin Ravenstrandiin, pysyi side lujana, ja sitä lujitti edelleen heidän isoäitinsä menettäminen pian sen jälkeen, kun Eath ja Lynar ensimmäisen kerran lähtivät Melaruesta.

Ennen kuolemaansa Eathin isoäiti Fhaertala piti lapsenlapsistaan huolta ja opetti heille haltioiden tärkeitä taitoja ja kertoi heille monia tarinoita maailmasta, jossa oli nuorena matkannut heidän isoisänsä Adrisin tavattuaan. Fhaertala oli hyvin huolehtiva ja rakastava isoäiti, vaikka haltiana näytti jopa poikansa ikäiseltä. Hän jätti jälkeensä kallisarvoisen miekkansa, joka päätyi Eathin haltuun.

Isoisänsä Adrisin kanssa Eath oli läheisissä väleissä aina vanhempiensa katoamiseen saakka, jolloin tämä lähti etsimään poikaansa ja tämän vaimoa. Seuraavan kerran tämän jälkeen he tapasivat sattumalta vasta Eathin ollessa retkikunnan kanssa tien päällä.

### Lynar Fernvalor

Eath tutustui Lynariin jo pienenä, eikä oikeastaan muista aikaa, jona ei häntä olisi tuntenut. Lynar on hänelle erittäin läheinen, ja yhdessä kasvettuaan ovat he kuin sisaria. Lynar ja Eath olivat toistensa tukena vaikeimpina aikoina ja päättivät lopulta yhdessä lähteä A'renthasista. Nähtyään jonkin verran maailmaa, päätyivät he Ravenstrandin kylään, johon molemmat tykästyivät niin, että päättivät jäädä sinne asumaan. Elämän helpottamiseksi muuttivat he samaan taloon, jossa molemmat tekivät omien vahvuuksiensa mukaan osansa kotitöistä ja taloudesta huolehtimisesta.

### Lyco Ulpius

Lyco ilmestyi Eathin elämään vähän sen jälkeen kun tämä oli muuttanut Ravenstrandiin, jossa Lyco asui ottoäitinsä Rosien kanssa. Kaksikko ystävystyi varsin nopeasti, ja Lycosta tuli yksi harvoista Eathin luotetuista. Oltuaan parhaita ystäviä jonkin aikaa alkoivat Lycon tunteet Eathia kohtaan syventyä entisestään. Eathin tunteet jäivät Eathilta itseltään huomaamatta, vaikka hänen veljensä huomasi jotakin olevan tekeillä. Vasta pitkän ajan jälkeen kaksikko sai kerrottua tunteistaan toisiaan kohtaan, minkä jälkeen he ovat tuskin koskaan kovin kaukana toisistaan.

### Muut lohikäärmeensuojelijat

#### Elora Dracoseir

Eath kunnioittaa Eloraa suuresti ja ihailee erityisesti tämän rohkeutta päättää ottaa koko Avannalle elintärkeälle matkalle useita naisia. Kaksikko ystävystyi jo kauan ennen matkaa, ja sen lopussa oli heistä tullut vielä parempia ystäviä. Eath osaa vetää Eloraa takaisin omista vaikeista ajatuksistaan ja auttaa häntä huomaamaan, milloin hänen selostuksensa ovat liian vaikeaselkoisia muille. Elora pitää Eathia omalla tavallaan erittäin viisaana ja näkee tälle olevan käyttöä uuden suuren ongelman mahdollisesti ilmaantuessa.

#### Ethan Askew

Ethan vaikutti aluksi varsin kelvolliselta matkakumppanilta, ja hänen ja Eathin välit olivat ystävälliset. Ethanin petoksen tultua ilmi, on Eath kuitenkin tuntenut häntä kohtaan katumusta ja suurta epäluottamusta ja epäkunnioitusta.

#### Garin Alabaster

Garinin muutettua Ravenstrandiin noin vuotta Eathin jälkeen, auttoi Eath häntä rohtojensa avulla selviämään täysikuusta ilman vaurioita ympäristölle tai ympärillä oleville ihmisille. Parin kuukauden jälkeen ystävystyivät he Lynarin avustuksella syvemmin, ja Garin on siitä asti ollut yksi Eathin läheisistä ystävistä.

#### Grade Chainthane

Gradella oli alusta asti kyky tulkita Eathin tuntemuksia hyvinkin pienistä merkeistä, ja kaksikko ystävystyi retkikunnan matkan aikana. Eath pystyi puhumaan kääpiöiden asioista helpommin toisen kääpiön kanssa, ja heistä tuli lopulta hyviä ystäviä. Eath vieraili Graden haudalla säännöllisesti tämän kuoleman jälkeen.

#### Mordin Chesmarn

Alun epäluottamuksen jälkeen Mordin oppi kunnioittamaan Eathia, ja he ehtivät rakentamaan luottamusta ennen Mordinin kuolemaa.

#### Therrias Marsh

Jo ensitapaamisestaan lähtien Eathin ja Therriaksen välillä oli kireyttä ja epäluottamusta. Vaikka he työskentelivät yhdessä pitkään, eivät he lopulta ikinä oppineeet pitämään toisistaan.

#### Valma Hogon

Valma epäröi aluksi Mordinin tavoin Eathin soveltuvuutta retkikuntaan, mutta tämän kadottua hän tajusi tämän tärkeyden ryhmälle. Eathin palattua Valma pyysi käytöstään anteeksi, ja hiljalleen kaksikko ystävystyi.